ORDE do 27 de maio de 2004 pola que se dispón a publicación dos estatutos modificados da Mancomunidade Voluntaria das Terras do Navea-Bibei.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 18/06/2004

A Mancomunidade Voluntaria das Terras do Navea-Bibei tramitou unha modificación dos seus estatutos, consistente na adaptación á normativa vixente de aplicación, así como na separación da Mancomunidade do Concello de Chandrexa de Queixa; tendo en conta a súa entidade, para unha maior seguridade xurídica, levouse a efecto un novo texto íntegro dos ditos estatutos, que foron aprobados de conformidade co disposto no artigo 44 da Lei 7/1985, do 2 de abril, reguladora das bases de réxime local e 143 e seguintes da Lei 5/1997, do 22 de xullo, de Administración local de Galicia, e no que se seguiron os trámites que se sinalan a continuación:
Primeiro.-A proposta de modificación dos estatutos foi aprobada polo pleno da mancomunidade, en sesión celebrada o 22 de febreiro de 2002.
Segundo.-Con data 28 de febreiro do 2002, a Dirección Xeral de Administración Local emitiu informe
favorable sobre a modificación dos estatutos da Mancomunidade Voluntaria das Terras do Navea-Bibei.
Terceiro.-A modificación dos estatutos foi exposta a información pública durante o prazo dun mes, mediante a súa publicación no BOP de Ourense (BOP nº 59, do 12 de marzo de 2002), presentando alegacións o Concello de Chandrexa de Queixa.
Cuarto.-Cumpriuse o trámite previsto no artigo 143.1º b) da Lei 5/1997, do 22 de xullo, de Administración local de Galicia, no que se refire á Deputación Provincial de Ourense.
Quinto.-Constan certificacións dos acordos relativos á aprobación definitiva da modificación dos estatutos, en que se desestiman as alegacións presentadas.
Sexto.-A mancomunidade remite unha copia certificada do texto refundido dos estatutos para a súa íntegra publicación no Diario Oficial de Galicia,
Por todo isto, en virtude do disposto nos artigos 141.2º e 143.1º d) da Lei 5/1997, do 22 de xullo, de Administración local de Galicia,
DISPOÑO:
A publicación íntegra dos estatutos modificados da Mancomunidade das Terras do Navea-Bibei, de conformidade co establecido no artigo 143.1º da Lei 5/1997, do 22 de xullo, de Administración local de Galicia, que se recollen como anexo desta orde e que substituirán aos anteriores.
Santiago de Compostela, 27 de maio de 2004.
Jesús C. Palmou Lorenzo
Conselleiro de Xustiza, Interior e Administración
Local
ANEXO
Estatutos da Mancomunidade Voluntaria das Terras
do Navea-Bibei
Os concellos de conformidade co preceptuado nos artigos 25 e 26 da Lei 7/1985, do 2 de abril, teñen encomendada a prestación dunha serie de servizos dirixidos aos seus cidadáns. Os principios de eficacia, economía xunto cun concepto moderno de que os servizos aos cidadáns son dereitos destes, non prestacións graciables dunha administración paternalista, fan imprescindible un novo enfoque na vida local: o asociacionismo. Este asociacionismo permitirá, cun abaratamento dos custos, unha prestación de servizos en mellores condicións técnicas e cun nivel organizativo máis acorde coa realidade actual. Neste senso, os concellos da Pobra de Trives, Chandrexa de Queixa, San Xoán de Río e Manzaneda manifestan a súa vontade de constituírse nunha mancomunidade, baixo o nome de Mancomunidade Voluntaria das Terras do Navea-Bibei, ao abeiro do disposto polo artigo 141.3º da C.E., artigo 44 da Lei 7/1985, reguladora das bases do réxime local e demais normativa concordante.
O Concello de Chandrexa de Queixa abandona a mancomunidade de maneira unilateral despois do acordo adoptado polo Pleno da súa Corporación de data e con efectos de febreiro de 2002 tal e como dispón o artigo 143.3º da Lei 5/1997, do 22 de xullo, de Administración local de Galicia.
TÍTULO I
Disposicións xerais
Artigo 1º
A Mancomunidade Voluntaria das Terras do Navea-Bibei estará integrada, a partir da data de aprobación da modificación estatutaria, polos concellos da Pobra de Trives, Manzaneda e San Xoán de Río. Terá personalidade xurídica plena para o cumprimento dos seus fins, que serán os que se especifique nestes estatutos así como os que poidan encomendarlle os concellos mancomunados.
Os estatutos agora modificados, cumpridos os trámites para a súa aprobación, terán vixencia plena.
Artigo 2º
A Mancomunidade Voluntaria das Terras do Navea-Bibei servirá con obxectividade aos intereses públicos que lle están encomendados, actuará de conformidade cos principios de eficacia, coordinación, desconcentración e descentralización con pleno sometemento á lei e ao dereito. A través do proceso contencioso-administrativo, os tribunais exercerán o control de legalidade, dos actos e acordos da mancomunidade.
Artigo 3º
Os estatutos da mancomunidade foron elaborados polos corporativos dos concellos que a promoveron, constituídos en asemblea.
A deputación provincial emitiu informe.
Os plenos dos distintos concellos aprobaron os estatutos.
Todo isto de conformidade co preceptuado polo artigo 44 da Lei 7/1985, reguladora das bases do réxime local.
Artigo 4º
De conformidade co contido dos artigos 47.3º b) da Lei 7/1985, do 2 de abril, e 36.3º do R.D. lexislativo 781/1986, do 18 de abril, os acordos aprobatorios dos estatutos, foron adoptados por maioría absoluta do seu número legal, logo dun prazo de exposición ao público dun mes.
Artigo 5º
Os órganos de goberno da Mancomunidade Voluntaria das Terras do Navea-Bibei, radicarán na Pobra de Trives, sede e capitalidade dela.
Artigo 6º
Os órganos de goberno e de administración da mancomunidade serán os que a seguir se citan:
Pleno mancomunal: estará integrado polos alcaldes-presidentes de cada un dos concellos manco
munados, que terán condición de membros natos, máis 2 concelleiros por cada un dos concellos mancomunados, designados e elixidos polo pleno de cada corporación na sesión de organización que se celebre despois de cada nova constitución dos concellos, ou de calquera maneira polos plenos corporativos respectivos.
O presidente: será elixido polo pleno mancomunal, de entre os seus membros, polo que todos os integrantes do pleno poderán ser candidatos á presidencia.
Na sesión constitutiva da mancomunidade, o pleno procederá á elección do presidente. Aquel que obteña maioría absoluta en primeira volta, será proclamado electo.
Se ningún candidato obtiver a maioría absoluta en primeira volta, procederase a unha segunda votación e se segue sen acadarse a maioría absoluta, será proclamado presidente aquel que obtivese o maior número de votos.
O presidente contará para o seu apoio e substitución, nos supostos establecidos polas normas vixentes na materia, con dous vicepresidentes, elixidos libremente por el de entre os membros do pleno.
Artigo 7º.-Funcionamento.
A mancomunidade funcionará con carácter xeral en pleno.
Poderá constituírse Comisión de Goberno, que estará integrada polo presidente e os vicepresidentes en número mínimo de dous.
A Comisión de Goberno, de constituírse, terá as competencias que se lle atribúan polo presidente, polo pleno ou polas leis.
O Pleno constituirase aos 35 días hábiles contados desde o seguinte ao da celebración das eleccións locais. Durante ese período os seus membros continuarán en funcións para os asuntos de trámite.
Artigo 8º.-Réxime xurídico.
A mancomunidade rexerase polos seus estatutos, a Lei 5/1997, do 22 de xullo, de Administración local de Galicia, a Lei 7/1985, do 2 de abril, reguladora das bases do réxime local con carácter supletorio e polo seu regulamento orgánico, se se aprobase.
* No réxime substantivo das funcións e servizos: pola lexislación do Estado e da Comunidade Autónoma, segundo a distribución constitucional de competencias.
* Polas súas ordenanzas propias.
* No réxime estatutario dos seus funcionarios, se é o caso: polo procedemento administrativo en materia de contratación, réxime de concesións e demais formas de prestación de servizos públicos, expropiacións e responsabilidade patrimonial. Pola lexis
lación do Estado, e se é o caso, a da Comunidade Autónoma, nos termos previstos no artigo 149.1.18 da C.E.
* Pola lexislación da Comunidade Autónoma.
* Polas súas ordenanzas.
* No relativo a súa facenda: pola Lei 39/1988, reguladora das facendas locais e os seus decretos e ordes de desenvolvemento; lexislación tributaria do Estado e supletoriamente pola Lei xeral orzamentaria, e lexislación autónoma no ámbito das súas competencias.
* Polas ordenanzas fiscais que aprobe a mancomunidade.
Artigo 9º.-Fins da mancomunidade.
A actividade da mancomunidade dirixirase ao cumprimento, entre outros que poidan acordarse, dos seguintes fins:
1. Protección civil, prevención e extinción de incendios.
2. Asistencia técnica e xestión urbanística.
3. Matadoiro e transporte de carnes.
4. Servizos sociais e terceira idade-sanidade.
5. Recollida de lixo e tratamento de residuos.
6. Protección de patrimonio histórico artístico.
7. Actividades culturais e deportivas.
8. Turismo.
9. Servizos de recadación.
10. Informatización de servizos comúns.
11. Protección do ambiente e da riqueza natural.
12. Educación, infancia e xuventude.
13. Conservación e mantemento de vías e camiños públicos.
14. Calquera outro que puidera acordar a mancomunidade, que, de non ser os xa enumerados, deberán ser aprobados por cada corporación.
Os acordos que adoptase a mancomunidade no relativo aos fins comúns serán inmediatamente executivos para todos os concellos integrantes dela.
TÍTULO II
Atribucións dos órganos de Goberno
Artigo 10º
O pleno da mancomunidade é o seu órgano de goberno, e estará presidido polo presidente, correspondéndolle, entre outras, as seguintes atribucións:
a) Control e fiscalización dos actos do presidente.
b) Aprobación dos seus regulamentos e ordenanzas.
c) Aceptación das delegacións de competencias feitas polas administracións públicas e polo presidente.
d) Interposición de conflitos de competencias con outras entidades locais e demais administracións públicas.
e) Determinación dos recursos propios da entidade e daquelas que teñan carácter tributario:
-Aprobación dos seus orzamentos.
-Aprobación das súas contas.
-Aprobación de gastos e pagamentos dentro das súas competencias.
f) Adquisición de bens e dereitos para a mancomunidade.
g) Regulamentación dos seus bens e do aproveitamento deles.
h) Alleamento do seu patrimonio.
i) Aprobación de planos de investimentos.
j) Alteración da cualificación xurídica dos seus bens.
k) Aprobación dos proxectos de obra, cando a contratación para a súa execución sexa da súa competencia.
l) A contratación de obras, servizos e subministracións, cando sexan da súa competencia e, nos casos de delegación, do presidente.
m) Recoñecemento extraxudicial de créditos, operacións de créditos e de tesouraría e tamén a concesión de quitacións e esperas.
n) A mancomunidade aprobará xunto co seu orzamento anual o cadro de persoal, así como a relación dos postos de traballo da entidade.
o) O exercicio das accións administrativas e xudiciais.
p) A defensa dos procedementos incoados contra a mancomunidade.
q) A admisión e denegación da incorporación de novos membros á mancomunidade.
r) A proposta de disolución da mancomunidade.
s) Aquelas que lle atribúa ao pleno a lexislación sectorial.
t) As demais que expresamente lle atribúan as leis, lexislación do Estado, lexislación da Comunidade Autónoma, ou os plenos dos concellos sempre que estean dentro das competencias propias da mancomunidade.
Artigo 11º.-Competencias do presidente.
a) Dirixir o goberno e a administración da mancomunidade.
b) Representala.
c) Convocar as sesións, presidilas, suspendelas e levantalas, así como dirixir as deliberacións.
d) Publicar, executar e facer cumprir os acordos do pleno ditando as resolucións que para iso procedan.
e) Decidir os empates con voto de calidade.
f) Dirixir, inspeccionar e impulsar os servizos e obras da mancomunidade.
g) Dispor gastos e ordenar pagamentos de conformidade cos límites que se fixen no pleno, polas bases de execución do seu orzamento. Render as contas conseguintes.
h) Desenvolvemento da xestión económica, segundo o orzamento aprobado.
i) Presidir as mesas de contratación nas licitacións da mancomunidade.
j) Exercitar accións xudiciais.
k) A organización dos servizos da mancomunidade.
l) Desempeñar a xefatura do persoal da mancomunidade.
m) Sancionar as faltas, dentro da súa competencia.
n) Designar e cesar os vicepresidentes.
o) Todas aquelas competencias que as leis atribúen aos alcaldes-presidentes das entidades locais no eido competencial da mancomunidade e aqueloutras que poidan atribuírselle por lei.
O presidente poderá delegar nos vicepresidentes, aquelas das súas competencias que non sexan indelegables, consonte coa normativa de réxime local.
O presidente poderá seren destituído do seu cargo, mediante moción de censura, nos termos establecidos na lexislación electoral vixente para a destitución por este sistema dos alcaldes dos concellos.
TÍTULO III
O persoal da mancomunidade
Artigo 12º
A mancomunidade poderá contar con persoal propio. En canto non o teña, funcionará co persoal dos concellos mancomunados, que voluntariamente acepten prestar servizos extraordinarios nela. O pleno resolverá sobre as retribucións e gratificacións a percibir por este persoal.
A mancomunidade contará con secretario/a interventor/a-funcionario/a con habilitación de carácter nacional. Este posto poderá ser cuberto polos procedementos legais establecidos e para este o pleno mancomunal creará a praza e dotaraa economicamente.
En canto non opte polo procedemento citado no parágrafo precedente, o pleno designará o secretario-interventor habilitado nacional da mancomunidade de entre os habilitados nacionais dos concellos mancomunados.
O pleno designará e asignará as funcións de tesouraría que de calquera maneira deberá recaer en persoal da propia mancomunidade ou persoal funcionario dos concellos mancomunados.
TÍTULO IV
Os recursos da mancomunidade
Artigo 13º
Para a realización dos seus fins, a mancomunidade contará, entre outros, cos seguintes recursos:
a) Achegas iniciais dos concellos mancomunados do seguinte xeito: o 50% segundo o seu número de habitantes consonte o derradeiro Padrón Municipal de Habitantes (habitantes de dereito Padrón do 91). O 50% calculado segundo os seus orzamentos de 1992.
b) Polas achegas dos concellos ao sostemento dos servizos mancomunados, do xeito que regulamentariamente se determine.
c) Cotas extraordinarias, que poderán ser fixadas polo pleno da mancomunidade. O acordo deberá contar con maioría absoluta e deberá ser razoado.
d) As achegas fixadas nos parágrafos precedentes terán para os concellos mancomunados o carácter de pagamentos forzosos e preferentes, e deberán ser ingresados nas arcas da mancomunidade, unha vez o solicite esta. O pleno poderá instar da Facenda Pública e da Xunta de Galicia a retención das cantidades que procedan, daquelas que se lle aboen ao concello debedor, e o seu ingreso nas arcas da mancomunidade.
e) Ingresos de dereito privado.
f) Taxas pola prestación de servizos.
g) Contribucións especiais.
h) Participación nos tributos do Estado e da Comunidade Autónoma, se así o permitise a normativa legal.
i) Subvencións e todo tipo de ingresos de dereito público.
j) Os procedentes de operacións de crédito.
k) Os procedentes de multas, e outras sancións administrativas.
l) Calquera outro non previsto nestes estatutos, sempre que sexan aplicables dentro da legalidade vixente.
Artigo 14º
O pleno da mancomunidade, deberá aprobar anualmente o seu orzamento, cos seus plans de investimentos e demais establecidos para as corporacións locais. A mancomunidade, en materia orzamentaria e económico-financeira, así como en materia contable, actuará con sometemento ás normas vixentes nesta materia para as entidades locais.
Artigo 15º
Ningún concello poderá deixar de pertencer á mancomunidade, se ten con ela débedas pendentes, ata que aboe as cantidades correspondentes. A liquidación de débedas será aprobada polo pleno mancomunal. A proposta será elaborada pola Intervención.
Ningún concello poderá pedir a repartición de bens que puidesen corresponderlle tras o seu abandono da mancomunidade, ata a súa disolución.
Calquera concello que unilateralmente decida separarse da mancomunidade comunicarao cun ano de antelación sen deixar de cumprir cos compromisos contraídos nese prazo tal e como preceptúa o artigo 143.3º da Lei 5/1997, de Administración local de Galicia.
TÍTULO V
Réxime xurídico
Artigo 16º
Os actos e resolucións que diten os órganos da mancomunidade, dentro das súas competencias, serán definitivos en vía administrativa, e axiña executivos, agás que requiran aprobación doutros órganos.
Os concellos mancomunados están obrigados a cumprir os acordos da mancomunidade, dentro das súas competencias.
A mancomunidade dentro das súas competencias e para o cumprimento dos seus fins, poderá ditar bandos, regulamentos e ordenanzas de réxime interior e fiscais, aténdose aos estatutos e ás disposicións legais que rexen para a Administración local.
TÍTULO VI
Vixencia da mancomunidade
Artigo 17º
A Mancomunidade Intermunicipal Voluntaria das Terras do Navea-Bibei, constituíuse por tempo indefinido en razón ao carácter permanente dos servizos que se vai prestar, e que motivaron a súa constitución.
Artigo 18º.-Causas de extinción.
Son causas de disolución da mancomunidade:
a) A imposibilidade de afrontar a implantación e mantemento de ningún dos servizos mancomunados, declarada polo pleno, e ratificada polos plenos dos concellos mancomunados.
b) A insuficiencia de recursos para levaren a cabo os fins previstos na constitución da mancomunidade.
Artigo 19º
A disolución da mancomunidade axustarase ó procedemento establecido no artigo 143 da Lei 5/1997, do 22 de xullo, de Administración local de Galicia.
a) A iniciativa corresponderá sempre ao pleno da mancomunidade, ben de oficio, ben por instancia dos concellos que a integran. O acordo nesta materia deberá contar con maioría absoluta.
Artigo 20º.-A modificación dos estatutos.
Para a modificación dos estatutos aplicarase o previsto polo artigo 143 da Lei 5/1997, do 22 de xullo, de Administración local de Galicia:
a) 1. A iniciativa para a modificación correspóndelle ao pleno mancomunal de oficio ou por instancia dos concellos mancomunados.
2. Toda incorporación ou separación de membros da mancomunidade leva aparellada a modificación estatutaria.
b) Adoptado o acordo, someterase a información pública polo prazo dun mes e á vez remitiráselle á deputación e á consellería competente da Xunta de Galicia para a emisión de informe tamén no prazo dun mes.
c) Tras isto someteranse aos plenos dos concellos mancomunados xunto coas alegacións, se estas fosen presentadas, debendo adoptarse o acordo con maioría absoluta legal dos membros de cada corporación.
d) Aprobados os acordos de modificación dos estatutos da mancomunidade ou de disolución desta pola maioría dos concellos mancomunados, o presidente da mancomunidade remitiralle copia certificada deles á consellería competente en materia de réxime local, para a súa íntegra publicación no Diario Oficial de Galicia, e comunicarallos á Administración central do Estado para os efectos establecidos pola lexislación básica de réxime local.
Disposicións adicionais
Primeira.-O número de concellos, que integran a Mancomunidade das Terras do Navea-Bibei, poderá ampliarse previos os trámites establecidos nos estatutos e lexislación vixente na materia.
Segunda.-A Mancomunidade Intermunicipal Voluntaria das Terras do Navea-Bibei, poderá contar con escudo e bandeira propios, se así o resolvese o pleno da mancomunidade, e seguindo os trámites establecidos para as corporacións locais.
Disposicións transitorias
Primeira.-A nova composición do pleno mancomunal entrará en vigor despois da Constitución das novas corporacións consecuentes ás eleccións locais de 2003, permanecendo ata esa data a actual composición.
Segunda.-A Mancomunidade das Terras do Navea-Bibei, está inscrita de conformidade cos trámites legais establecidos, en todos os rexistros de entidades locais, tanto no Ministerio de Administracións Públicas, como na Xunta de Galicia.
Terceira.-O Concello de Chandrexa de Queixa, que de maneira unilateral, deixou de pertencer á mancomunidade, estará obrigado a facer fronte ás obrigas que lle liquidou a mancomunidade, sen que a aprobación das modificacións dos presentes estatutos supoña ningunha exención das obrigas que tiña contraídas a citada entidade local.
Disposición derradeira
No non previsto nos estatutos e naquilo que puidera oporse aplicarase o previsto na Lei 5/1997, do 22
de xullo, de Administración local de Galicia, capítulo II, artigos 135 a 148, e disposicións legais en materia de réxime local ditadas ou que puidesen ditarse pola Comunidade Autónoma e o Estado nesta materia.
As modificacións estatutarias entrarán en vigor o día seguinte ao da publicación dos estatutos modificados no DOG.